
TÁRSADALMI ÉRZÉKENYÍTÉS MŰVÉSZET-, ÉS DRÁMAPEDAGÓGIAI MÓDSZEREKKEL MAGYARORSZÁGON

Programom tárgya komplex: művészeti, művészetpedagógiai és részben kutatási tárgyú. Művészeti, mivel művészetpedagógiai workshopokat dolgozok ki, és alkalmazok, és kutatási, mivel szeretném ezeken, és a kapcsolódó további foglalkozásokon ezen programok hatékonyságát mérni, globálisabb szinten kutatói attitűddel tudást szerezni, összegzést írni a jelenségről Magyarországon.
A pályamunkám kutatómunkájának bemutatásában röviden összefoglaltam a drámapedagógia, dramatikus zene, szimbólummunka és történetmesélés módszereit, a gyakorlati alkalmazását, konkrét gyakorlatokat pedig a három foglalkozás vázlatában mutattam be. Célom ezen területek gyakorlati integrálása volt, amit kifejezetten eredményesnek érzek; minden területet az adott foglalkozásban olyan helyen igyekeztem alkalmazni, ahol a lehető leghatékonyabb, legmélyebben érzékelteti az adott témát. A foglalkozásokat le is vezettem, az eredményeket rögzítettem.
A témák, amiket választottam; a kiégés (teljesítménykényszer, overthinking), jövőkép kialakítása és gyermekvállalás, illetve az alkoholbetegség határai és fokozatai mind fontos témák a fiatal felnőttek, de valójában minden jelenben élő társadalom tagja számára, és fontos az önálló, árnyalt gondolkodást elősegíteni az adott témákban, ezért választottam éppen ezeket. A jövő félévben további foglalkozásokat hozok majd létre a klímaszorongás, és a társadalmi nemi különbségek témájának kitárgyalására, eredményes megvitatására. Ezekben a témákban további integrált módszereket szeretnék majd tanulni; elsősorban a vitaszínház módszere felé fejleszteném magam. A foglalkozások létrehozása és alkalmazása közben sokat tanultam a módszerekről és a saját tréneri stílusomat is sokat fejleszthettem, ahogy a foglalkozásokat is tovább csiszolhattam, mire ez az intergált „forgatókönyv“ létrejött. Módszereink hatékonyságának bizonyítása, kimutatása mindig is érdekelt, ezért is hoztam létre egy plusz gyakorlatot, hogy a hatás mérésében, kutatói munkában is kipróbálhassam magam. Az eredmények merőben inspiráltak, a résztvevők élvezettel és érdeklődéssel fogadták az új ötleteimet, és a megtanult feladatokat is. A hatásmérő gyakorlatot még mindenképpen fejleszteni szeretném, hogy minél több kutatási célú következtetés levonható legyen belőle.
Összességében ez a foglalkozássorozat sikeres ötvözése lett új ismereteimnek, régebbi szakmai tapasztalatomnak és tudásomnak, saját ötleteimnek és a feldolgozandó témákhoz adaptált gyakorlatoknak, és alig várom, hogy folytathassam.



